CELEX: C2006/086/71
Language: da
Date: 2006-04-08 00:00:00
Title: Sag T-35/06: Sag anlagt den  30. januar 2006  — Honig-Verband mod Kommissionen

8.4.2006   
            
            
               DA
            
            
               Den Europæiske Unions Tidende
            
            
               C 86/35
            
         Sag anlagt den 30. januar 2006 — Honig-Verband mod Kommissionen
   (Sag T-35/06)
   (2006/C 86/71)
   Processprog: tysk
   Parter
   
      Sagsøger: Honig-Verband e.V. (Hamburg, Tyskland) (ved Rechtsanwälte M. Hagenmeyer og T. Teufer)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens forordning (EF) nr. 1854/2005 af 14. november 2005 om supplering af bilaget til forordning (EF) nr. 2400/96 for så vidt angår registrering af en betegnelse i »registret over beskyttede oprindelsesbetegnelser og beskyttede geografiske betegnelser« (Miel de Provence (BGB)) annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter forordning (EF) nr. 1854/2005 (1), hvorefter oprindelsesbetegnelsen »Miel de Provence« registreres som beskyttet geografisk betegnelse (BGB) i bilaget til forordning (EF) nr. 2400/96 (2). Før vedtagelsen af forordning nr. 1854/2005 rejste sagsøgeren ved de kompetente tyske myndigheder indsigelse mod ansøgningen om registrering af betegnelsen »Miel de Provence«.
   Til støtte for søgsmålet gør sagsøgeren tre anbringender gældende.
   For det første har sagsøgeren gjort gældende, at den anfægtede forordning skal annulleres, da den er i strid med de specielle og endelige bestemmelser om oprindelsesbetegnelse for honning i direktiv 2001/110/EF (3). Dertil udgør Kommissionens forordning en uforholdsmæssig begrænsning af varernes fri bevægelighed som omhandlet i artikel 28 EF.
   For det andet har sagsøgeren gjort gældende, at den anfægtede forordning ikke er forenelig med kravene i forordning (EØF) nr. 2081/92 (4). Sagsøgeren har i denne sammenhæng gjort gældende, at denne forordnings artikel 2 og 4 samt artikel 7, stk. 4, andet led, er tilsidesat.
   Endelig foreholder sagsøgeren Kommissionen, at forordning nr. 1854/2005 er blevet vedtaget efter en fejlbehæftet procedure. Ifølge sagsøgeren har Kommissionen ikke i tilstrækkeligt omfang analyseret argumentet om, at en eksisterende betegnelse rammes økonomiske.
   
      (1)  Kommissionens forordning (EF) nr. 1854/2005 af 14.11.2005 om supplering af bilaget til forordning (EF) nr. 2400/96 for så vidt angår registrering af en betegnelse i »registret over beskyttede oprindelsesbetegnelser og beskyttede geografiske betegnelser« (Miel de Provence (BGB)).
   
      (2)  Kommissionens forordning (EF) nr. 2400/96 af 17.12.1996 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92.
   
      (3)  Rådets direktiv 2001/110/EF af 20.12.2001 om honning.
   
      (4)  Rådets forordning (EØF) nr. 2081/92 af 14.7.1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler.